Diari Oficial de la Generalitat Valenciana


Sumari del DOGV 4561, del 07-08-2003 (2003/8800)

RESOLUCIÓ de 18 de juny de 2003, de la Direcció General d'Indústria i Energia, per la qual s'aprova la instrucció sobre els requisits per a obtenir els carnets professionals d'instal·lador mantenidor de calefacció i aigua calenta sanitària (IMCA) i de climatització (IMCL).
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4561

Data del DOGV
:   07-08-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/8800


Data del document
:   18-06-2003

Organisme emissor
:   Conselleria d'Indústria, Comerç i Turisme

Tipus de document
:   Resolució

Descriptors 

:   * manteniment
    * reconeixement de títols
    * qualificació professional
    * climatització
    * calefacció

RESOLUCIÓ de 18 de juny de 2003, de la Direcció General d'Indústria i Energia, per la qual s'aprova la instrucció sobre els requisits per a obtenir els carnets professionals d'instal·lador mantenidor de calefacció i aigua calenta sanitària (IMCA) i de climatització (IMCL). [2003/8800]
  
El Reial Decret 1.751/1998, de 31 de juliol, pel qual s'aprova el Reglament d'instal·lacions tèrmiques als edificis (RITE), establix en l'apartat 5 de l'article 15 de l'annex 1 els requisits que cal complir per a l'obtenció dels carnets professionals d'instal·lador mantenidor i calefacció d'aigua calenta sanitària i d'instal·lador mantenidor de climatització.
  
Entre altres requisits, s'exigix que els sol·licitants dels carnets disposen de titulació, almenys, de formació professional de nivell 2 (FP2) en les especialitats detallades en el RITE, o altrament, i de forma transitòria durant 5 anys des de l'entrada en vigor del RITE, superen un curs teoricopràctic sobre coneixements tècnics, impartit per una entitat reconeguda per l'administració, d'una durada mínima de 225 hores. Este període transitori finalitza en data 5 de novembre de 2003; a partir d'esta data els sol·licitants hauran d'optar necessàriament pels estudis reglats de formació professional si volen accedir als carnets.
  
D'altra banda, les titulacions de formació professional nivells 1 i 2 (FP1 i FP2) han sigut objecte de modificació, i s'han establit en el Reial Decret 777/1998, de 30 d'abril, d'ordenació de la formació professional en l'àmbit del sistema educatiu, les equivalències dels títols derivats dels ensenyaments de FP1 i FP2 amb els actuals títols que s'obtenen amb els cicles formatius de grau mitjà i superior.
  
L'obtenció de qualsevol dels títols, de tècnic i de tècnic superior associats als cicles formatius de grau mitjà i superior, respectivament, de la família professional de Manteniment i Servicis de Producció, implica la realització d'estudis d'una durada mínima de 2.000 hores. Esta durada, en relació amb la del curs teoricopràctic abans mencionat, fa suposar que dificultarà en bona mesura l'accés als carnets professionals una vegada acabat el període transitori previst en el RITE, i en conseqüència, no facilitarà la reinserció laboral.
  
Per tot això, en l'exercici de les atribucions que tinc atorgades, resolc:
  
Article 1
  
Els títols de Tècnic (cicles formatius de grau mitjà) i de Tècnic Superior (cicles formatius de grau superior) de la família professional de Manteniment i Servicis a la Producció són equivalents als títols o certificats d'estudis de formació professional de nivell 2 (FP2) de les especialitats detallades en les matèries del RITE.
  
Article 2
  
Els sol·licitants dels carnets professionals d'instal·lador mantenidor de calefacció i aigua calenta sanitària (IMCA) i d'instal·lador mantenidor de climatització (IMCL) podran obtenir-los complint els següents requisits:
  
- Disposar de la titulació especificada en l'article 1 anterior, o, en un altre cas, haver rebut i superat un curs teoricopràctic sobre coneixements tècnics, impartit per una entitat reconeguda pel corresponent Servei Territorial d'Indústria i Energia, de durada i temari indicats en l'apèndix 11.1 de la Instrucció Tècnica Complementària ITE 11 del RITE.
  
- Haver rebut i superat un curs teoricopràctic sobre coneixements específics, impartit per una entitat reconeguda pel corresponent Servei Territorial d'Indústria i Energia, de durada i temari indicats en l'apèndix 11.2 de la Instrucció Tècnica Complementària ITE 11 del RITE.
  
- Superar un examen sobre els coneixements del RITE davant el corresponent Servei Territorial d'Indústria i Energia.
  
DISPOSICIÓ FINAL
  
Esta instrucció entrarà en vigor el dia 5 de novembre de 2003.